Charezza mai, ti canagl!

Anthony de Mello, translatà en RG

Il retg Friedrich Wilhelm da la Prussia era enconuschent per ses temperament furius. El aveva la disa da sa promenar senza accumpagnament en las vias da Berlin. Sch’el n’aveva betg plaschair d’insatgi durant sia spassegiada – e quai na vegniva avant pacas giadas – na spetgava el ditg e pruvava ora sia channa vi da la povra unfrenda. Uschia nun èsi da smirvegliar che la glieud scappava silenziusamain sch’ella veseva dalunsch a vegnir il retg. 
In di zappignava Friedrich puspè d’ina via giu; in um da Berlin nun aveva vis baud avunda el per anc pudair sa zuppar en ina bargia. 
«Ti là!» ha Friedrich ditg, «nua vas ti?» L’um ha cumenza a tremblar. «En 
questa chasa qua, Sia maiestad.» 
«È quai tia chasa?» 
«Na, Sia maiestad.» 
«La chasa d’in ami?» 
«Na, Sia maiestad.» 
«Pertge vas ti alura viaden?» 
L’um aveva ussa survegnì tema ch’ins possia tegnair el per in lader. Perquai ha el pensà da dir directamain la vardad: «Per ir ord via a Sia maiestad.» «Pertge has ti vulì ir ord via a mai?» «Perquai ch’jau hai tema da Sia maiestad.» 
Tar quests pleds è il retg vegnì fitg vilà. El ha piglià il pover um per las spatlas, ha scurlattà quel vehement ed ha sbragì: «Co dastgas di gughegiar d’avair tema da mai! Jau sun tes retg. Ti duajas avair gugent mai! Charezza mai, ti canagl! Charezza mai!»